Comanche!

Comanche! er en norsk roman, utgitt som bok nummer 71 i den 83 bind store serien om western-helten og US-marshalen Morgan Kane. Boka ble lansert i 1974, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 535 og kostet fire kroner og femti øre. 

Comanche! var den andre boka Hallbing skrev om Kanes ungdomstid, da han fortsatt var i tenårene. Boka etterfulgte den siste Hallbing ga ut året før: Blodsporet til Santa Fe. Der hadde Kane vært 16 år. I Comanche! er han 18, året er 1874 og handlingen lagt til fraktruten mellom Dodge City og utposten Adobe Walls. Den unge Kane forsvarer fraktruten, seg og sine da de blir angrepet av comanche-krigere.

I Comanche! beskrives indianernes fortvilte motstand mot de hvite inntrengerne som nådeløst rykker fram, slakter bøffel og river livsgrunnlaget vekk under dem. Med medisinmannen Isa-Tai og den legendariske comanchehøvdingen Quanah Parker i spissen gjør comancher, cheyennene og kiowaene desperate forsøk på å slå tilbake den hvite mann. 

Boka kom ut etter at Hallbing og forleggeren hans Finn Arnesen sommeren året før, for første gang, hadde besøkt USA. Da Hallbing skrev Comanche! hadde han selv sett stedene han skrev om, og kunne bevege seg med større sikkerhet i sitt litterære univers. I USA hadde han også gravd i arkiver, samlet faglitteratur, samlet kunnskap og skaffet seg ny innsikt i indianernes historie.  

Litteraturprofessor Willy Dahl oppsummerer Comanche! slik: «Det mest bemerkelsesverdige ved den er Hallbings forhold til stoffet: Den sjenerende heltepatos'en er borte, indianerne og jegerne er folk som på hver sin side strir for utkommet og dreper fordi de må! Er det i det hele tatt snakk om sympatifordeling, er det helst på indianernes side den ligger: De gjorde ikke noe annet enn å forsvare sitt land og sin livsform mot fremmede tjuer, slaktere og mordere.»

I 1974 begynner Hallbing også å høste litterær anerkjennelse. En av hans skarpeste kritikere, forfatteren Tor Edvin Dahl, skrev om boka Comanche!: «Naturskildreren og fortelleren Hallbing fortjener nå å sammenlignes med Jack London.»

Boka viste seg å bli den første av tre «indianer-bøker». Den ble samme året fulgt av Den siste cheyenne og deretter den kritikerroste Der ørnene dør, - boka som skulle markere Hallbings endelige gjennombrudd som «seriøs» forfatter. Willy Dahl mente de tre bøkene dreide Kane-serien til «venstre».

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Nå trykte man . 

Seriens popularitet gjorde at Comanche! likevel snart måtte trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. 

Boka kom i 1977 i Danmark på Winther som en «Special Kane»-bok, med den opprinnelige tittelen i behold, som Comanche!. I 1979 kom den i Sverige på B. Wahlströms Bokförlag som Röd mans hämnd og i 1981 i Finland på Otava som Komansseja!. Også Island fikk sin utgave: Kómansjar.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Comanche! i det andre bindet, i bok nr. 2 sammen med Den siste cheyenne. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Comanche! i 2008 som bok 3 i bind 3–4. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom Comanche! i 2009 som bok nr. 2 i serien, en utgivelse som i 2011 ble lansert som lydbok av Norsk lyd- og blindeskriftbibliotek, innlest av Jan Olav Simonsen. 

Plasseringen som bok 2 i serien er ført videre i senere utgivelser, som i Cappelen Damms lydbokversjon fra 2019, lest inn av Torgeir Reiten, deres bokversjon  og ebokversjon fra 2022.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 266–267.

Norske romaner
Morgan Kane
Bøker fra 1974